Nóg ŉ mylpaal vir EtzebethEben Etzebeth. Foto: (AP Photo/Shuji Kajiyama, File) Daar wink nóg ŉ mylpaal vir Eben Etzebeth wanneer die Springbokke hierdie naweek teen Argentinië in Buenos Aires speel. Die 30-jarige slot, wat vroeër in sy 100ste toets vir Suid-Afrika gespeel het, sal Saterdag vir die 18de keer teen die Argentyne uitdraf; ŉ Springbok-rekord. Die afgelope jaar kan ŉ mens maar van twee dinge in Suid-Afrika seker wees: ŉ Eskom-eenheid gaan een of ander tyd uitskop en Eben Etzebeth sal in die Springbokke se beginspan wees. Sy werkslading sal egter goed bestuur moet word. Met die Wêreldbeker-toernooi om die draai sal dit katastrofies wees as die reuseslot ŉ besering sou opdoen. Vir Saterdag se toets sal Lood de Jager oudergewoonte saam met hom in die lynstane rank, terwyl die res van die opdrafspan ook onveranderd is. Canan Moodie kry dus nog ŉ kans in die no. 14-trui, terwyl Damian Willemse (in Elton Jantjies en Handré Pollard se afwesigheid) weer sake vanuit die losskakelposisie gaan dikteer. So van Jantjies gepraat – die Springbokke se mediaspan het joernaliste tydens die spanaankondiging versoek om nie vrae oor die beleërde losskakel te vra nie. Op die plaasvervangersbank sal spelers soos Elrigh Louw, Faf de Klerk en André Esterhuizen poog om hul stempel op die wedstryd af te druk. Volgens Jacques Nienaber het die Springbokke se goeie vertoning in Sydney teen die Wallabies die span se selfvertroue ŉ definitiewe hupstoot gegee. “Ons verwag egter ŉ moeilike stryd teen die Argentyne wat deur hul entoesiastiese ondersteuners aangevuur sal word. Hulle plaas baie klem op hul fisieke spel asook hul vertonings by die afbreekpunte en dit sal beslis ŉ taai toets wees,” het die Springbok-afrigter gesê. Hy het egter beloof dat die Suid-Afrikaners vir die volle 80 minute hul man sal staan. Die wedstryd begin Saterdag om 21:10 en die aksie sal regstreeks op SuperSport uitgesaai word. Springbokke: Willie le Roux (heelagter), Canan Moodie (regtervleuel), Jesse Kriel (buitesenter), Damian de Allende (binnesenter), Makazole Mapimpi (linkervleuel), Damian Willemse (losskakel), Jaden Hendrikse (skrumskakel), Jasper Wiese (agtsteman), Franco Mostert (flank), Siya Kolisi (kaptein en flank), Lood de Jager (slot), Eben Etzebeth (slot), Frans Malherbe (stut), Malcolm Marx (haker) en Steven Kitshoff (stut). Plaasvervangers: Deon Fourie, Ox Nché, Trevor Nyakane, Elrigh Louw, Kwagga Smith, Faf de Klerk, André Esterhuizen en Frans Steyn.